V: Hond lek lippe aanhoudend
My hond lek aanhoudend haar lippe. Kan dit 'n senuweeprobleem wees?
Deur: .06 Augustus 2019 768 keer gelees
Maak seker dat daar nie iets in die bek of op die tande is wat die hond irriteer nie, soos 'n stuk been of kos wat iewers vassit. Lek van lippe kan 'n teken van angstigheid wees - dit staan ook bekend as verplasingsgedrag (iets wat mens (of hond) doen wanneer jy ongemaklik is en nie weet presies wat om te doen nie).
Dit wys dat die hond nie heeltemal gelukkig met die omstandighede is nie. Dit is dus nodig om die situasie mooi te ontleed en te bepaal wat in daardie omstandighede gebeur om die hond ongemaklik te maak - is daar iets wat die hond bang of ongemaklik laat voel?
Sulke honde wys soms ook ander tekens van angstigheid, soos stert tussen die bene, bewerigheid en oë knip. As dit vir 'n lang tyd aanhou, sonder iets wat tot angs aanleiding kan gee, kan dit direk aan die senuweestelsel gekoppel wees, bv. 'n soort epilepsie en dan is dit beter om veearts toe te gaan vir 'n deeglike ondersoek.